Алексей Хомяков
Два часа

Превод от руски: Ана Александрова, —

chitanka.info

Знам, има мигове блажени,

когато твоята мечта

над мислите ти вдъхновени

витае с чиста красота.

Блестят сълзи на откровение —

и сладкозвучно, начаса,

изливаш в страстно песнопение

на своето сърце гласа.

Но има час и на страдание,

когато в нощен полумрак

възниква дивното създание

в разкоша си пред тебе пак.

И в твоите гърди се сбира

цял свят от образи, мечти,

и е безсилна твойта лира

във думи да го въплъти!

Беззвучен, мъртъв е езика,

поезията не кълни,

щом лъч божествен от светлика

не стопля хладните ти дни.

Без Феб — скъперникът, застива

в сърцето творческата страст,

светът новороден загива

и да го върнеш — нямаш власт!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.